Christian H. Hansen (UFG), 2010-06-04:
Tak for det.
Nu fik vi da i hvert fald slået fast her til sidst, at Dansk Folkepartis holdning til de mennesketyper, der ejer de her 13 hunderacer, der kommer på forbudslisten, er, at det er voldsfikserede forbrydere.
Man kan sige, at så ved ejerne af de hunde, dem, som har dem derhjemme nu, at det er sådan, Dansk Folkeparti betegner dem.
Jeg synes faktisk, at det, der sker her i dag, er meget sørgeligt.
Man laver et forbud mod 13 hunderacer.
Vi har haft tonsvis af spørgsmål, som er blevet besvaret, og vi har haft høringer, og af alt fremgår det, at der ikke er nogen saglig eller faglig begrundelse for at indføre det, som bliver indført i dag.
I virkeligheden kunne man lige så godt kigge på statistikken over, hvem der falder af en hest og kommer på skadestuen.
Man vil se, at det faktisk er ganske mange mennesker, så jeg vil da opfordre både Venstre, Konservative og Dansk Folkeparti til at gå videre i deres tankegang og finde frem til de 13 hesteracer, der smider flest af, for dem skal vi da også have forbudt.
Der skal jo være sammenhæng i tingene.
Man kan ikke bare sige, at nu gælder det her kun nogle hunderacer.
Man skal jo sørge for, at der er sammenhæng i det hele, og det er der ikke.
Problemet med farlige hunde skal betegnes som et socialt problem.
Det er ikke et problem, der knytter sig til en bestemt hunderace, og det viser undersøgelser fra udlandet også.
I Holland har man ophævet forbuddet, i England er man på vej til at ophæve forbuddet, og i nogle delstater i Tyskland har man ophævet forbuddet, og hvorfor har man det?
Jo, det har man, fordi det ikke havde nogen effekt.
Det, som ingen effekt har i andre lande, indfører man så en lov om i Danmark, på trods af at man har fået at vide, at der ikke er nogen faglig begrundelse for at indføre det her.
På alverdens universiteter, bl.a. universitetet i Hannover, har man kunnet konstatere, at der ikke findes et aggressionsgen i nogen racer, men at det kan fremelskes af dem, der ejer dem.
Det, man skulle have fremsat, var et forslag, hvor man stillede nogle konkrete krav til de folk, som skulle have de her hunde, nemlig indførelsen af et hundekørekort.
Så skulle man selvfølgelig bakke det op med konsekvens og sørge for, at vi får indført et dyreværnspoliti i Danmark, som kan holde øje med, at de her ting bliver kontrolleret.
For det er ikke nok, at man indfører det her forbud, som er et raceforbud, i dag.
Nu er det et raceforbud for dyr, og vi ved ikke, hvad det udvikler sig til senere.
Men det er blevet sagt fra Justitsministeriets side, at man ikke afsætter yderligere ressourcer til at kontrollere det her.
Så man indfører noget, som man heller ikke sørger for at der er penge til at kontrollere.
Jeg må sige, at det her er en sorgens dag for mange dyr, også de dyr, der sidder ude på dyreinternater og måske ikke kan få nye hjem.
De får sprøjten, og det kan man så takke nogle partier og nogle folketingsmedlemmer for.
Det tror jeg de er glade for.
Man går ind og straffer nogle dyr, hvis eneste forbrydelse faktisk er, at de er blevet født.
Da jeg lancerede mit parti, partiet FOKUS, den 10. marts i år, havde jeg det sådan, at jeg slet ikke var i tvivl om, hvem der skulle være statsminister efter næste valg.
Jeg må sige, at der er sket mange ting her på det sidste.
Der er sket det med børnechecken, der er sket det med dagpengereformen, der er sket det, som skete her i Folketinget i dag med Østerild plantage, og nu går man ind og laver et raceforbud mod 13 hunderacer uden faglig begrundelse.
Jeg må sige, det er meget tvivlsomt, om jeg kan stå ved det, jeg sagde den 10. marts om en kommende statsministerkandidat, og det tager vi en drøftelse af i FOKUS i den kommende tid.